钦定古今图书集成/明伦汇编/官常典/第075卷 > 永安侯确
## 钦定古今图书集成/明伦汇编/官常典/第075卷 > 永安侯确

按《梁书邵陵携王传》：“卲陵王坚弟确，字仲正，少骁勇，
有文才。大同二年，封为正阶侯，邑五百户，后徙封永
安，常在第中习骑射，学兵法，时人皆以为狂。左右或
以进谏，确曰：‘听吾为国家破贼，使汝知之’。除秘书丞，
太子中舍人。锺山之役，确苦战，所向披靡，群虏惮之。
确每临阵对敌，意气详赡，带甲据鞍，自朝及夕，驰骤”
往反，不以为劳，诸将服其壮勇。及侯景乞盟，确在外
虑为后患，启求召确入城。诏乃召确为南中郎将、广
州刺史，增封二千户。确知此盟多贰，城必沦没，因欲
南奔。携王闻之，逼确使入，确犹不肯。携王流涕谓曰：
“汝欲反邪？”时台使周石珍在坐，确谓石珍曰：“侯景虽
云欲去，而不解长围，以意而推，其事可见。今召我入，
未见其益也。”石珍曰：“敕旨如此，侯岂得辞！”确执意犹
坚，携王大怒，谓赵伯超曰：“谯州，卿为我斩之，当贲首
赴阙。”伯超挥刃眄确曰：“我识尹耳，刀岂识君！”确于是
流涕而出，遂入城。及景背盟，复围城。城陷，确排闼入
启高祖曰：“城已陷矣。”高祖曰：“犹可一战不？”对曰：“不可。
臣向者亲格战，势不”能禁，自缒下城，仅得至此。高祖
叹曰：“自我得之，自我失之，亦复何恨！”乃使确为慰劳
文。确既出见景，景爱其膂力，恒令在左右。后从景行，
见天上飞鸢，群虏争射不中，确射之，应弦而落。贼徒
忿嫉，咸劝除之。先是，携王遣人密导确，确谓使者曰：
“侯景轻佻，可一夫力致。确不惜死，正欲手刃之，但未
得其”便耳。卿还启家王，愿勿以为念也。事未遂而为
贼所害

按《南史》本传：纶遣典签唐法隆密导确，确谓使者曰：
“侯景轻佻，可一夫力致，确不惜死，欲手刃之。卿还启
家王，愿勿以一子为念。”后与景猎锺山，同逐禽，引弓
将射景，弦断不得发，贼觉，杀之。